Ben Wallace

Ben Wallace (sündinud 10. septembril 1974) on Ameerika Ühendriikide endine korvpallur, kes mängis korvpalliliigas NBA. Ta mängis enamasti keskpositsioonil. Ta pälvis neli NBA aasta parima kaitsja auhinda ning tuli Detroit Pistonsi meeskonnas 2004. aastal NBA meistriks.
Korvpallikarjäär.
Korvpallikarjääri alustas Wallace keskkoolis, kui oli liige Cuyahoga Community College'i korvpallimeeskonnas. Sealt viidi noormees üle Virginia Unioni, kus asus õppima kriminaalõigust. Virginias olid tema keskmised punktid 13,4 ja lauapalle 10,0. Pärast ülikooli läks Wallace Itaaliasse, et tegeleda korvpalliga. 1996. aastal võeti Wallace Itaalias ilma "draft"ita Washington Wizardsi meeskonda.
Esimesel hooajal mängis Wallace klubis vähe ja tema näitajad olid vaid 1,1 punkti ja 1,7 lauapalli mängus. Teisel hooajal mängis Wallace Washingtoni võistkonnas juba 67 mängu (algkoosseisus 16) ning tõusid ka tema keskmised näitajad: 3,1 punkti, 4,8 lauapalli ja 1,7 palli blokeerimist. 1998/99. aasta NBA hooajal mängis Wallace Wizardsi võistkonnas 46 kohtumist ja algkoosseisus alustas ta 16 korral. Peagi olid tema keskmised 6,0 punkti, 8,3 lauapalli, 2,0 blokki ja 1,1 palli vaheltlõiget.
Pärast kolme aastat Washingtonis mängimist liitus Wallace Orlando Magicuga. Selles klubis mängis ta 81 kohtumist. Hooajal oli Wallace'il punkte keskmiselt 4,8, lauapalle kogunes keskmiselt 8,3 ja blokki 1,6. NBA edetabelis ol ta 12. mängija blokeeritud visete poolest ja 17. lauapallide poolest.
Juba 2000. aastal osteti ta koos Chucky Atkinsiga Detroit Pistonsi rivistusse. Wallace sai kohe fännide lemmikuks ja alustas mänge alati põhiviisikus. Detroitis mängis ta kuus aastat. Ta oli 2004. aastal NBA meister, neljakordne NBA parim kaitsemängija ja neljakordne NBA All Star. Hooaegadel 2001–2002 ja 2002–2003 juhtis ta NBA edetabelit kõige rohkem viskeid blokeerinud mängijana. 2003. aastal valiti ta esimest korda NBA All Stari meeskonda keskpositsioonile.
2001. aastal tegi Ben Wallace mängus Milwaukee Bucksiga oma esimese kolmikduubli (ingl "triple-double"), skoorides 10 punkti, võttes 17 lauapalli ja blokeerides 10 viset. Temast sai kõige lühem mängija NBA ajaloos, kes on juhtinud edetabelit blokeeritud visete arvestuses.
2002. aastal valiti Wallace USA korvpallikoondisse ja seal võttis ta osa 2002. aasta korvpalli maailmameistrivõistlustest, kus saavutati 6. koht.
Detroit Pistonsi president Joe Dumars lubas Wallace'ile, et temast saab Pistonsi ajaloo kõige väärtuslikum ja kallim mängija. Dumars pidas sõna: Wallace'i lepingus tõsteti ta hind 48 miljonilt USA dollarilt 50 miljonile dollarile, millega sai temast ainus ilma "draft"ita alustanud mängija, kes on saanud lepingu üle 50 miljoni dollari. 2005. aastal jäi Detroit NBA meistritiitli heitluses alla San Antonio Spursile. 2006. aasta väljalangemismängudes kaotati Miami Heatile ning finaalidesse ei pääsetud. Miami Heat tuli tol aastal ka NBA meistriks.
13. juulil 2006 oli Wallace nõus 60 miljoni dollari eest liituma Chicago Bullsiga. Uude klubisse üleminekut põhjendas Wallace ka sellega, et eelmise treeneri Flip Saundersiga olid suhted halvenenud.
Chicagos toimus Wallace'i esimene mäng just oma eelmise klubi Detroit Pistonsi vastu. 2007. aasta väljalangemismängudes sai Chicago Bulls jagu 2006. aasta NBA meistrist Miami Heatist. Wallace oli üks oma klubi liidritest. "Play-off"'ides olid Wallace'i keskmised näitajad 8,7 punkti, 9,5 lauapalli ja 1,7 palli blokeeringut mängu kohta.
Chicagos mängis Wallace poolteist hooaega. Hooajal 2007/2008 Wallace'i keskmised näitajad langesid. Punktide arv mängu kohta oli nüüdsest 6,4 punkti, 10,7 lauapalli, 2,4 resultatiivset söötu, 1,4 palli vaheltlõiget ja 2,0 blokki, kuigi lauapallide arvestuses oli ta endiselt NBA eesotsas. Selle hooaja keskel Bullsi rivistuses mängides tegi Wallace kõik 50 kohtumist kaasa algkoosseisus. Keskmisteks näitajateks hooaja keskel olid 5,1 punkti, 8,8 lauapalli ja 1,6 blokeeringut 32,6 mänguminuti kohta. Mitmes mängus võttis ta kokku 21 lauapalli.
21. veebruaril 2008 liitus Wallace Cleveland Cavaliersiga. Tehingust võttis osa kolm klubi. Pärast Wallace'it lahkus Bullsist veel ka Joe Smith, nende asemele läksid Drew Gooden ja Larry Hughes Clevelandist. Oma esimeses mängus Clevelandiga viskas Wallace 12 punkti, hankis 10 lauapalli ja blokeeris mitmeid vastaste pealeviskeid.
NBA väljalangemismängude esimeses ringis kohtuti Washington Wizardsiga. Need võideti mängudega 4:2 ja mindi teises ringis vastamisi Boston Celticsiga. Esimesed kaks mängu Bostonile kaotati. Teises mängus sai Wallace vigastada ega saanud kolmandas mängus osaleda. Neljandas mängus Clevelandi koduareenil sai Wallace taas osaleda. Selles mängus viskas ta 9 punkti ja võttis maha sama palju lauapalle. Viimases mängus kaotas Cleveland Cavaliers Bostonile ja sellega 2007/2008. hooaeg lõppes. "Play-off"'ides olid tema keskmised näitajad kõigest 3,2 punkti, 6,50 lauapalli ja 1,2 resultatiivset söötu.
25. novembril 2008 võttis Wallace oma karjääri 9000. lauapalli ja blokeeris 1900. viske. 2009. aasta hooaja teisel poolel vigastas Wallace end taas, murdes pindluu. Seetõttu pidi ta neli nädalat mänge vahele jätma. Oma naasmismängus viskas Wallace 7 punkti ning pärast seda ei alustanud Wallace mänge enam algkoosseisust, tema asemele määrati brasiillane Anderson Varejao. Suurepärase hooaja teinud Cavaliers (66 võitu ja 16 kaotust) ei suutnud aga Idakonverentsi finaalides Orlando Magicut võita ja finaali ei jõudnud.
25. juunil vahetati Phoenix Sunsi keskmängija Shaquille O'Neal Clevelandi mängijate Ben Wallace'i ja Sascha Pavlovici vastu. Juulis sai Ben Wallace'ist vabaagent. 7. augustil sõlmis Ben Wallace aastase lepingu oma endise koduklubi Detroit Pistonsiga. Selle järel muutusid ka Wallace'i statistilised näitajad: Wallace sai meeskonnas rohkem mänguaega, viskas punkte ja hankis ka rohkem lauapalle kui Cleveland Cavaliersi rivistuses. Hooaeg Detroitil üldiselt hästi ei läinud, sest ei jõutud NBA "play-off"'idesse ning hooaja lõpuks oli kaotusi rohkem kui võite.
Ben Wallace lõpetas profikarjääri 2012. aastal.
Mängija profiil.
Ben Wallace mängis eelkõige keskpositsioonil. Beni suureks plussiks oli tema hea kaitsemäng, tavaliselt sai ta kirja 9 lauapalli ja 2 palli blokeeringut. Samuti tegi Wallace vähe vigu, tema vigade arv on mängus keskmiselt 2,1, mis on kaitsemängija kohta suhteliselt väike.
Wallace'i üks suur miinus oli tema nõrk ründemäng ja vabavisked. Enamiku oma punktidest viskas Wallace korvi alt või pealt pannes. Nagu paljudel teistel suurtel meestel NBA-s (Shaquille O'Neal, Wilt Chamberlain) olid ka Beni nõrk koht vabavisked, millega ta oli NBA-s üks kehvemaid. Üheks põhjuseks on ka see, et Wallace'i parema käe rannet on opereeritud.
Muud huvitavat.
21. novembril 2004 määras NBA juht David Stern Wallace'ile karistuseks kuuemängulise pausi, kuna Detroit Pistonsi koduaereenil läks ta mängu ajal kaklema Indiana Pacersi klubis mängiva Ron Artestiga. Algul lükkas Wallace Artesti, kuna Artest proovis talle blokki panna, kuid lõi käega Wallace'ile vastu pead. Mehi tuldi rahustama, kuid enam polnud kakluse keskmes vaid Wallace ja Artest, vaid terve meeskond. Ron Artesti pilluti Detroiti fännide poolt veepudelite ja isegi toolidega. Artest tormas paljudele fännidele kallale. Artesti ja Pacersi ning Pistonsi mängijaid rahustati treenerite poolt ja mees lahkus riietusruumi. NBA otsustas karistada Artesti hooajapikkuse mängukeeluga ning Ben Wallace'it kuuemängulise võistluskeeluga.
Wallace on tuntud ka talle iseloomuliku afrosoengu järgi, mida ta kannab tavaliselt kodumängudes. Võõrsil mängides on tal enamasti rastapatsid.
Kui Ben Wallace Detroit Pistonsis mängis ja seal midagi korda saatis (näiteks pealtpanekuid või visete blokeerimisi sooritas), siis kostis kõlaritest alati Big Beni kella löömist. Hiljem, kui Wallace liitus Chicago Bullsiga ja ka Cleveland Cavaliersiga, kandus traditsioon sinna üle.
1. juulil 2006, kui Ben Wallace blokeeris Shaquille O'Neali pealtpanekule, nii et O'Neal pikali kukkus, valis NBA sellest stseenist tehtud foto aasta parimaks fotoks.
ESPN-i videomängu "ESPN NBA Basketball 2005" karbi esikaanel on Ben Wallace.
5. novembril 2007 jõudsid Starbury brändi toodetena müügilettidele Ben Wallace'i jalatsid Big Ben, mille paar maksab 14,98 USA dollarit.
Ben Wallace'it on mainitud mitmes muusika- või videoloos. Räppar The Game loos "Too Much" laulab ta "on the rebound like Ben Wallace in the D-town (Detroit)" ja siis parandab ennast "in the Chi-town" (Chicago). Wallace'i nime on nimetatud ka Hot Karli loos "Blao", mis on arvutimängu NBA Live 2003 "soundtrack". Seal ütleb Hot Karl: "The white Ben Wallace without the yolked up bod". Beni ja tema afrosoengut on mainitud filmis "Four Brothers", mille tegevus toimub Detroitis.
Ben Wallace mängis enne korvpallile keskendumist ka pesapalli ja Ameerika jalgpalli.
Isiklikku.
Wallace on sündinud üheteistkümnelapselise perekonna kümnenda lapsena.
Ben Wallace'il ja tema abikaasal Chandal on pojad Ben Jr ja Bryce ning tütar Baile.